SK Úradný vestník Európskej únie C 271/20

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 271/11

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„FASOLA KORCZYŃSKA“

ES č: PL-PGI-0005-0613-07.06.2007

CHZO ( X ) CHOP ( )

1. Názov:

„Fasola korczyńska“

2. Členský štát alebo tretia krajina:

Poľsko

3. Opis poľnohospodárskeho výrobku alebo potraviny:

3.1. Druh výrobku (podľa prílohy II):

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

Pod názvom „fasola korczyńska“ sa môžu predávať len suché semená miestnych popínavých populácií mnohokvetej fazule známej ako Jaś Karłowy (Phaseolus coccineus) a určené na ľudskú spotrebu.

Fyzikálne vlastnosti

— biela farba typická pre zdravé semená;

— dlhé alebo veľmi dlhé semená aspoň 18 mm dlhé a aspoň 10 mm široké, 60 až 90 semien na 100 g fazule;

— semená majú veľmi tenkú kožku;

— vôňa je prirodzená a charakteristická, bez plesňového, stuchnutého alebo iného cudzorodého zápachu;

— semená musia byť čisté, celé, zdravé, dozreté, dobre formované, suché a bez znečistenia, nevyschnuté, bez dier spôsobených hmyzom, nenapadnuté škodlivými chorobami a nesmú prejavovať žiadne poškodenie alebo rast pod vplyvom teploty.

Chemické vlastnosti

— vlhkosť najviac 18 %;

— obsah proteínov najmenej 22 %.

Organoleptické a kulinárske vlastnosti

— veľmi delikátna, mierna chuť bez horkej chuti;

— čas varenia najviac 40 minút;

— semená sa v dôsledku varenia nerozpadajú a nie sú práškovité.

Na fazuľu sa pred balením uplatňujú tieto minimálne požiadavky

a) polámané semená (polovica celého semena) – do 0,1 %;

b) vyschnuté semená – do 0,1 %;

c) cudzorodé zložky – do 0,05 % [zem (najviac): 0,02 %];

d) poškodená a plesnivá fazuľa – najviac 0,2 %;

e) fazuľa, ktorá nemá rovnakú farbu – najviac 0,6 %.

Celkové množstvo fazule, ktorá nespĺňa uvedené požiadavky však nesmie prekročiť 1,05 % hmotnosti.

3.3. Suroviny (len v prípade spracovaných výrobkov):

—

3.4. Krmivo (len v prípade výrobkov živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Všetky kroky pri výrobe výrobku „fasola korczyńska“ sa musia uskutočniť v zemepisnej oblasti určenej v bode 4. Plodina sa musí pestovať v zásaditej pôde triedy I, II alebo III uprednostňovanej pre pšenicu a repu. Ako predchádzajúcu plodinu nemožno sadiť ani motýľovité kvety ani trávu. Vzdialenosť medzi rastlinami by mala byť aspoň 25 cm. Vzdialenosť medzi radmi by mala byť najmenej 55 cm. Použiť možno len chemické výrobky povolené inštitúciou na ochranu rastlín (Instytut Ochrony Roślin). Fazuľa sa zbiera tak, že sa odtrhne celá rastlina. Rastliny sa po odtrhnutí musia sušiť na drevených rámoch (krosnách). Sú to drevené mrežované konštrukcie vyrobené výrobcami v rámci vymedzenej zemepisnej oblasti. Fazuľa sa musí sušiť prirodzene na dobre vetranom mieste na čerstvom vzduchu. Dĺžka doby sušenia závisí od prevládajúcich poveternostných podmienok a výber vhodného dátumu mlátenia závisí od zručností a skúseností miestnych výrobcov. Suché rastliny sa mlátia prostredníctvom zariadení na mlátenie (kombajnov) so sitami s vhodnou veľkosťou otvorov. Vymlátené semená sa musia triediť, aby sa vyradili poškodené a zdeformované semená. Semená sa triedia ručne. Z jedného hektáru úrody možno zozbierať najviac dve tony fazule. Vytriedenú fazuľu možno ďalej sušiť. Mala by sa uskladňovať na čistých, suchých, dobre vetraných miestach bez škodcov a cudzorodého zápachu.

3.6. Osobitné pravidlá pre krájanie, strúhanie, balenie atď.:

—

3.7. Osobitné pravidlá pre označovanie:

—

4. Stručné vymedzenie zemepisnej oblasti:

Výrobok „fasola korczyńska“ možno pestovať na území týchto obcí Svätokrížskeho vojvodstva: Nowy Korczyn, Wiślica, Solec Zdrój a Pacanów (ktoré sú v okrese buskom regióne), Opatowiec (ktoré sú v kazimierzskom regióne).

5. Súvislosť so zemepisnou oblasťou:

5.1. Špecifickosť zemepisnej oblasti:

Oblasť, v ktorej sa „fasola korczyńska“ pestuje, je v južnej časti povodia rieky Nida a v Nadvislianskej nížine. Oblasť sa nachádza pozdĺž údolia rieky Nida s jej južnou časťou, v ktorej sa rieka Nida vlieva do Visly.

Táto oblasť sa nachádza na rozsiahlej zníženine medzi Krakovsko-čestochovskou vysočinou a Kielsko-sandomierskou vysočinou. Tieto vysočiny vytvárajú prirodzenú bariéru chrániacu túto oblasť, vďaka ktorej sú podmienky miernejšie ako v susedných oblastiach. Vymedzená zemepisná oblasť sa vyznačuje rozdielmi v relatívnej výške viac ako 50 m. Reliéf územia významne ovplyvňuje vetry v tejto oblasti, ktoré sú veľmi slabé (rýchlosť nižšia ako 5 m/s). Silné vetry (rýchlosť vyššia ako 10 m/s) sa vyskytujú veľmi zriedka, a to zvyčajne v zime. V tejto oblasti prevláda slnečný svit priemerne 6 hodín za deň, čo je viac ako vo väčšine iných oblastí Svätokrížskeho vojvodstva. Táto oblasť sa ďalej vyznačuje dobre vyvinutou sieťou zavlažovania a odvodňovania pri využívaní riek Visly a Nidy, ako aj vysokou úrovňou podzemných vôd. Ročný priemer relatívnej vlhkosti vzduchu je v tejto oblasti približne 79 %. Oblasť sa vyznačuje aj relatívne nízkou úrovňou zrážok, čím sa výrazne odlišuje od susedných oblastí. Celkové ročné zrážky dosahujú menej ako 550 mm a hodnota pH pôdy sa pohybuje v rozmedzí od 6,0 do 6,8. Obdobie vegetácie je približne 214 dní.

5.2. Špecifickosť výrobku:

Semená výrobku „fasola korczyńska“ sa vyznačujú tenkou kožkou a vysokou kulinárskou hodnotou (relatívne krátky čas varenia, delikátna konzistencia bez práškovej pachute) a organoleptickými vlastnosťami (najmä sladká chuť).

5.3. Príčinná súvislosť medzi zemepisnou oblasťou a akosťou alebo typickými vlastnosťami výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Jedinečnosť výrobku „fasola korczyńska“ vyplýva z vlastností typických pre zemepisnú oblasť vymedzenú v bode 4 a z dobrej povesti výrobku. Prírodné faktory opísané v bode 5.1., najmä slabé vetry, hojnosť slnečného svitu, relatívne nízka úroveň zrážok a takmer neutrálne pH pôdy vytvárajú priaznivé podmienky na pestovanie fazule. Spolu s ľudskými zručnosťami, ktoré sa využívajú v procese sušenia strukoviny na rámoch a určením ideálneho obdobia na mlátenie umožňujú dosiahnuť konečný výrobok s vlastnosťami opísanými v bode 5.2. Zručnosti miestnych výrobcov, najmä pokiaľ ide o sušenie rastlín fazule na čerstvom vzduchu a špeciálna úprava rámov alebo krosien (kozły), ktoré sa na tento účel používajú a umožňujú veľmi účinnú ventiláciu jednotlivých dávok suchej fazule spolu s klimatickými podmienkami prevládajúcimi v období sušenia a najmä hojný slnečný svit, nízka úroveň zrážok a priaznivé vetry majú blahodarný vplyv na výbornú akosť konečného výrobku a najmä spôsobujú, že výrobok „fasola korczyńska“ má tenkú kožku.

Mimoriadnu akosť výrobku „fasola korczyńska“ potvrdzuje organoleptická štúdia, ktorá poukazuje na prednosti tejto fazule, pokiaľ ide o chuť a arómu, štruktúru a konzistentnosť ako aj jej relatívne krátky čas varenia v porovnaní s fazuľou z inej zemepisnej oblasti. Okrem toho sa v uvedenej zemepisnej oblasti vyvinuli špecifické ľudské zručnosti, čo sa okrem iného potvrdzuje zavedením osobitných metód pestovania (napr. siatie pred 8. májom) a metódou zberu samotného výrobku (napr. osobité rámy na sušenie rastlín).

Pestovanie výrobku „fasola korczyńska“ má v regióne veľmi dlhú tradíciu. Pestovanie fazule v meste Nowy Korczyn a okolí sa rozvinulo na konci 50-tych rokov 20. storočia, keď bola povodeň na rieke Nida. Povodne zničili iné plodiny, ktoré sa v tejto oblasti vtedy pestovali. Fazuľa sa začala pestovať v oblastiach zasiahnutých povodňou. Najpopulárnejšou odrodou fazule v tejto oblasti boli trpasličie odrody zelenej fazule Jaś Karłowy. Podmienky na pestovanie tejto odrody boli veľmi priaznivé a dopestovali sa tak výnimočné exempláre s už uvedenými vlastnosťami, ktoré sa začali nazývať „fasola korczyńska“. Zemepisné označenie sa používalo s cieľom určiť a zvýrazniť špecifickú akosť fazule. Pestovanie tejto plodiny je v tejto oblasti naďalej veľmi koncentrované. V roku 1999 sa z odhadovaných 2 500 hektárov, na ktorých sa pestovala fazuľa miestnej populácie Jaś Karłowy v celom Poľsku, až 2 375 hektárov nachádzalo v oblasti uvedenej v bode 4. Predstavuje to 95 % celkovej plochy, na ktorej sa pestuje táto plodina.

„Fasola korczyńska“ sa uvádza v početných dokumentoch zo 60. a 70. rokov minulého storočia, čo poskytuje dôkaz o pestovaní fazule na tomto území a o zásadách predaja, financovania a poistenia týkajúceho sa tejto fazule. Tieto dokumenty potvrdzujú, že výroba fazule v tejto oblasti bola dobre organizovaná a vyvinutá.

Dobrú povesť o výrobku „fasola korczyńska“ takisto potvrdzuje skutočnosť, že sa úspešne predáva v zahraničí. Vývoz jednej z najväčších spoločností obchodujúcich s výrobkom „fasola korczyńska“ z tejto oblasti dosahoval v rokoch 1994 až 2006 výšku od 250 do 500 ton ročne. Je tiež potrebné zdôrazniť, že ceny dosiahnuté pre výrobok „fasola korczyńska“ sú priemerne o 30 % vyššie ako ceny dosiahnuté pre fazuľu rovnakej odrody mimo oblasti uvedenej v bode 4.

Dobrú povesť výrobku „fasola korczyńska“ a jeho význam pre miestne obyvateľstvo potvrdzujú aj početné články v tlači, napríklad „Najlepszy świętokrzyski produkt regionalny“, „Potem ćmaga“ a „Mamy patent na fasolę“, ktoré vyšli v týždenníku Tygodnik Ponidzia, ako aj „Polskie smaki na Praskiej Giełdzie po raz trzeci“ vo vydaní dvojtýždenníka Agro Serwis z roku 2007. „Fasola korczyńska“ sa spomína aj v divadelnej hre s názvom „Szopki po Parchocku“, ktorú hrali deti v januári roku 1991.

Vysoká akosť, jemná chuť a veľmi dobré podmienky na pestovanie prispeli rastúcej obľúbenosti výrobku „fasola korczyńska“. Obľúbenosť a dobrú povesť výrobku potvrdzujú aj odmeny, ktoré výrobok dostal, vrátane prvej ceny „Perła“ v roku 2004 v národnej poľskej súťaži „Nasze Kulinarne Dziedzictwo“.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

http://www.minrol.gov.pl/DesktopDefault.aspx?TabOrgId=1620&LangId=0